CELEX: 32016D0412
Language: hu
Date: 2016-03-17 00:00:00
Title: A Bizottság (EU) 2016/412 végrehajtási határozata (2016. március 17.) a tagállamoknak a 2000/29/EK tanácsi irányelv egyes rendelkezéseitől a Kanadából származó vagy ott feldolgozott kőrisfa tekintetében való eltérés engedélyezése céljából adott felhatalmazásról (az értesítés a C(2016) 1635. számú dokumentummal történt)

19.3.2016   
            
            
               HU
            
            
               Az Európai Unió Hivatalos Lapja
            
            
               L 74/41
            
         A BIZOTTSÁG (EU) 2016/412 VÉGREHAJTÁSI HATÁROZATA
   (2016. március 17.)
   a tagállamoknak a 2000/29/EK tanácsi irányelv egyes rendelkezéseitől a Kanadából származó vagy ott feldolgozott kőrisfa tekintetében való eltérés engedélyezése céljából adott felhatalmazásról
   
      
         (az értesítés a C(2016) 1635. számú dokumentummal történt)
      
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 15. cikke (1) bekezdésének első francia bekezdésére,
   mivel:
   
               (1)
            
            
               A 2000/29/EK irányelv 5. cikkének az irányelv IV. melléklete A. része I. szakaszának 2.3. pontjával összefüggésben értelmezett (1) bekezdése külön követelményeket állapít meg a Kanadából származó kőrisfa (Fraxinus L.) Unióba való behozatalára.
            
         
               (2)
            
            
               Kanada kérelmezte több olyan eljárás elismerését, amelyek együttesen a 2000/29/EK irányelv IV. melléklete A. része I. szakaszának 2.3. pontjában található intézkedésekkel egyenértékű növény-egészségügyi védelmet biztosítanak.
            
         
               (3)
            
            
               A Kanada által hivatalosan benyújtott információk értelmében a fafeldolgozás során egy olyan integrált rendszerszerű megközelítést alkalmaznak, amely révén megszüntethető az Agrilus planipennis Fairmaire károsítóval való megfertőződés veszélye.
            
         
               (4)
            
            
               A veszély elhárításához e megközelítés mellett még bizonyos követelményeket alkalmazni kell a létesítmények, az exportot megelőző vizsgálatok és a címkézés vonatkozásában.
            
         
               (5)
            
            
               Következésképpen a Kanadából származó import tekintetében ezeket az eljárásokat a 2000/29/EK irányelv IV. melléklete A. része I. szakaszának 2.3. pontjában foglaltakkal egyenértékű alternatív megoldásként kell elismerni.
            
         
               (6)
            
            
               A hatékony ellenőrzés biztosítása, valamint a kőrisfa-import és az import meg nem felelésének áttekintése érdekében előírásokat kell megállapítani a növény-egészségügyi bizonyítványok, az import, valamint a meg nem felelés jelentése tekintetében.
            
         
               (7)
            
            
               Tekintetbe véve a Agrilus planipennis Fairmaire károsító Észak-Amerikában való elterjedését, célszerű az eltérést korlátozott időtartamra, 2017. december 31-ig engedélyezni.
            
         
               (8)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   Eltérés biztosítására vonatkozó felhatalmazás
   A 2000/29/EK irányelv 5. cikkének az irányelv IV. melléklete A. része I. szakaszának 2.3. pontjával összefüggésben értelmezett (1) bekezdésétől eltérve a tagállamok engedélyezhetik a Kanadából származó vagy ott feldolgozott olyan kőrisfa Fraxinus L. (a továbbiakban: „meghatározott faanyag”) területükre történő behozatalát, amely a Kanadából való kivitelt megelőzően megfelel e határozat mellékletében megállapított feltételeknek.
   2. cikk
   Növény-egészségügyi bizonyítvány
   (1)   A meghatározott faanyagot a 2000/29/EK irányelv 13a. cikkének (3) és (4) bekezdése szerinti, Kanadában kibocsátott növény-egészségügyi bizonyítványnak kell kísérnie, amely tanúsítja, hogy a fa az ellenőrzést követően mentes a károsítóktól.
   (2)   A növény-egészségügyi bizonyítvány „Kiegészítő nyilatkozat” rovatának tartalmaznia kell a következőket:
   
               a)
            
            
               „az (EU) 2016/412 bizottsági végrehajtási határozatban megállapított európai uniós követelményeknek megfelelően” szövegezésű nyilatkozat;
            
         
               b)
            
            
               a köteg száma(i);
            
         
               c)
            
            
               a jóváhagyott létesítmények neve Kanadában
            
         3. cikk
   Az import jelentése
   Az importőr tagállamnak minden évben december 31-i határidővel meg kell adnia a Bizottságnak és a többi tagállamnak, hogy a megelőző 12 hónapban mennyi szállítmányt hozott be a meghatározott faanyagból e határozatnak megfelelően.
   4. cikk
   Értesítés a feltételeknek való meg nem felelésről
   A tagállamok értesítik a Bizottságot és a többi tagállamot minden olyan szállítmányról, amely nem felel meg az e határozatban meghatározott feltételeknek. Az említett értesítésnek az ilyen szállítmány észlelésétől számított három munkanapon belül meg kell történnie.
   5. cikk
   A hatályvesztés időpontja
   Ez a határozat 2017. december 31-én hatályát veszti.
   6. cikk
   Címzettek
   Ennek a határozatnak a tagállamok a címzettjei.
   
      Kelt Brüsszelben, 2016. március 17-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 169., 2000.7.10., 1. o.
   
   
      MELLÉKLET
      1.   Feldolgozási követelmények
      
      Az 1. cikkben hivatkozott meghatározott faanyagnak meg kell felelnie az alábbi követelményeknek:
      a)   Kéregleválás
      
      A meghatározott faanyag kérgezett, csupán olyan, szemmel elkülöníthető, egymással nem összefüggő kisebb kéregdarabok maradhatnak rajta, amelyek megfelelnek az alábbi követelmények valamelyikének:
      
                  a)
               
               
                  3 cm-nél keskenyebbek (hosszúságuktól függetlenül); vagy
               
            
                  b)
               
               
                  szélességük meghaladja a 3 cm-t, az egyes kéregdarabok teljes felülete kisebb, mint 50 cm2.
               
            b)   Fűrészelés
      
      A meghatározott fűrészfa kérgezett hengeres fából származik.
      c)   Hőkezelés
      
      A meghatározott faanyagot a profiljának megfelelően a Kanadai Élelmiszer-felügyeleti Hatóság (CFIA) által jóváhagyott hőkemencében 1 200 percen keresztül legalább 71 °C-on melegítik.
      d)   Szárítás
      
      A meghatározott faanyagot legalább két hétig a CFIA által elismert ipari szárítási eljárással szárítják.
      A fa végső nedvességtartalma nem haladhatja meg a szárazanyag-tartalom 10 %-át.
      2.   A létesítményekre vonatkozó követelmények
      
      A meghatározott faanyagot a következő követelményeknek megfelelő létesítményekben kell kitermelni, kezelni vagy tárolni:
      
                  a)
               
               
                  a CFIA Agrilus planipennis Fairmaire károsítóra vonatkozó tanúsítási programja értelmében a szervezet általi tanúsítással rendelkezik;
               
            
                  b)
               
               
                  a CFIA honlapján közzétett adatbázisban szerepel;
               
            
                  c)
               
               
                  a CFIA vagy a CFIA által jóváhagyott ügynökség havonta legalább egyszer ellenőrzi és az ellenőrzések során megállapítást nyer, hogy e melléklet követelményeinek megfelel;
               
            
                  d)
               
               
                  a fa kezeléséhez alkalmazott eszközöket folyamatosan a berendezések működési kézikönyvének megfelelően kalibrálják;
               
            
                  e)
               
               
                  a CFIA vagy a CFIA által jóváhagyott ügynökség ellenőrzései céljára az alkalmazott eljárásokról – beleértve a fa kezelésének időtartamát, a kezelés ideje alatti hőmérsékletet és minden exportálásra szánt köteg végső nedvességtartalmát – nyilvántartást vezetnek.
               
            3.   Címkézés
      
      A meghatározott faanyag minden kötegén jól láthatóan szerepelnie kell a köteg számának és az alábbi szöveget tartalmazó címkének: „HT-KD” vagy „Heat Treated-Kiln Dried” (hőkezelt, mesterségesen szárított). A jóváhagyott létesítmény kijelölt tisztségviselője vagy az ő felügyelete alatt egy alkalmazott azt követően állítja ki a címkét, hogy megbizonyosodott arról, hogy teljesülnek az 1. pontban a feldolgozási eljárásokra és a 2. pontban a létesítményekre vonatkozó követelmények.
      4.   A kivitelt megelőző ellenőrzések
      
      Az Unióba szánt meghatározott faanyagot a CFIA-nak vagy a CFIA által hivatalosan jóváhagyott ügynökségnek az Unióba való behozatal előtt ellenőriznie kell, hogy megbizonyosodjanak arról, hogy elvégeztek rajta minden olyan növény-egészségügyi eljárást és intézkedést, amely kizárja a Agrilus planipennis Fairmaire károsító jelenlétét.